Folketing
2014-05-09

Det vil give en stor omkostning for virksomhederne og for myndighederne: for myndighederne, fordi de skal udarbejde og håndtere id-kortene – som i øvrigt vil kunne forfalskes og vil kunne anvendes under falske forudsætninger – og for virksomhederne, fordi det vil give et stort administrativt arbejde. Men modstanden mod forslaget er sådan set ikke alene begrundet i, at der er så store udgifter forbundet med et politisk forslag, som – kan man sige – kommer til at hvile på symbolik. Nej, vi er heller ikke glade for sådan et statsligt id-kort, fordi vi mener, at der kommer til at være tale om en åbenlys registrering og en potentiel overvågning af mennesker. Det byder os meget imod, og derfor stemmer vi imod beslutningsforslaget.